
Középkori pénzérmék röntgenfluoreszcenciás elemösszetétel vizsgálata és az adatok statisztikai elemzése

A kézi kialakítású, kisméretű készülékek megjelenése óta, a röntgenfluoreszcencia spektroszkópiát [1] az analitikai és ipari gyakorlatban egyre elterjedtebben alkalmazzák fémek, fémötvözetek vizsgálatára. Alapja, hogy a minta felületét röntgensugárzással gerjesztve, a visszasugárzott röntgenfluoreszcencia spektrum felvételével gyakorlatilag mintaelőkészítés nélkül, roncsolásmentesen, percek alatt nyerhetünk információt az adott felület kémiai összetételéről.
A módszert a fent említett tulajdonságok különösen alkalmassá teszik érzékeny régészeti leletek vizsgálatára. Az elemösszetétel ismerete a felhasznált nyersanyagon kívül a fémérc származási helyéről is felvilágosítást nyújthat, valamint az egyes elemek koncentrációváltozásából bizonyos gazdaságtörténeti tényekre is következtethetünk.
Kutatómunkám során a debreceni Déri Múzeum éremtárában található ezüstpénzeket vizsgáltam, az Árpád-kori leletektől a Vegyesházi-királyokig bezárólag. A kutatás célja az volt, hogy a kémiai információink alapján a pénzérméket minél pontosabban tudjuk a különböző korszakokhoz rendelni, vagyis olyan modellek építése, amelyekben a pénzérmék történelmi korszakok szerint csoportosítva jól elkülöníthetőek egymástól. A modellépítések során azt is meghatároztam, hogy szükségünk van-e a teljes spektrumra, vagy elegendőek az elemösszetétel adatok felhasználása a kiértékeléshez, valamint hogy melyek azok a kis százalékban jelen lévő, de olyan hasznos komponensek az egyes mintákban, amely alapján egymástól elkülöníthetővé válnak. Négyféle kemometriai módszert alkalmazva [2] (PCA, LDA, CART, PLS) a vizsgált mintákat történelmi korszakok szerint két csoportra bontva, a kémiai összetételek felhasználásával 76-78%-ban helyes osztályozást kaptunk az érmékre.
Az Object Target Rotation módszer [3] segítségével további összefüggéseket fedezhettünk fel az Árpád-ház korai és késői szakaszában vert pénzérmék között. Az érdekes egyezések oka minden bizonnyal a pénzérmék újraveretésében keresendő, ami a középkorban igen elterjedt szokás volt.
Az érmék kémiai összetétele alapján végzett kemometriai elemzések tudományosan megalapozott eredményekkel segíthetik a korszakokba való besorolást, fedhetnek fel eddig nem bizonyított összefüggéseket, kiegészítve ezzel a régészek és numizmatikusok munkáját.

